विंडसर पार्क मैदान पर भिड़ेंगे भारत-वेस्टइंडीज  
डोमिनिका गणराज्य की राजधानी रोसू में स्थित विंडसर पार्क मैदान पर बुधवार से भारत और वेस्टइंडीज के तीसरा टेस्ट मैच जाएगा।
छोटे से द्वीपीय देश डोमिनिका गणराज्य की राजधानी रोसू में स्थित विंडसर पार्क मैदान पर बुधवार से भारत और वेस्टइंडीज के तीसरा टेस्ट मैच जाएगा। इस मैच के माध्यम से भारतीय टीम जीत के साथ तीन मैचों की इस श्रृंखला का समापन करना चाहेगी।  चीन द्वारा निर्मित स्टेडियम में खेला जाने वाला तीसरा टेस्ट मैच कई लिहाज से रोचक होगा। सर्वप्रथम, चीन द्वारा निर्मित इस स्टेडियम में खेला जाने वाला यह पहला टेस्ट होगा, लिहाजा विकेट को लेकर कोई भी सही-सही आकलन नहीं कर सकता। ऐसे में दोनों ही टीमें खुद को सुरक्षित रखते हुए शुरुआत करना चाहेंगी।  कैरेबियाई टीम ने किंग्सटन में खेले गए पहले मैच में मिली पराजय के बाद ब्रिजटाउन में जोरदार वापसी की थी और बारिश से बाधित मैच को अपने हाथ से निकलने से बचाया था। ऐसे में भारत के हाथ से मनोवैज्ञानिक बढ़त थोड़ी-सी फिसली है, जिसे हासिल करना कप्तान महेंद्र सिंह धोनी की टीम के लिए जरूरी होगा।  अब तक खेले गए दो टेस्ट मैचों के प्रदर्शन पर निगाह डाली जाए तो भारत का पलड़ा भारी रहा है लेकिन मेजबान टीम ने अपने कुछ खिलाड़ियों की बदौलत अपने अंदर उस चिनगारी के होने का संकेत दिया है, जिसकी बदौलत वह यह श्रृंखला बराबर कराने का साहस दिखा सकती है।  फिडेल एडवर्ड्स, डेरेन ब्रावो, काल्र्टन बग, शिवनारायण चंद्रपॉल और देवेंद्र बीशु की चमक से भारत का काम खराब हो सकता है। रामनरेश सरवन हालांकि तीसरे टेस्ट के लिए टीम में नहीं हैं लेकिन 'बिगहिटर' नाम से मशहूर केरन पालार्ड के टीम में आने से भारत के लिए मुश्किलें बढ़ सकती हैं।   भारत के लिए सुकून की बात यह है कि उसके बल्लेबाज और गेंदबाज लय में हैं। राहुल द्रविड़ और वीवीएस लक्ष्मण जैसे दिग्गजों के अलावा युवा अभिनव मुकुंद और सुरेश रैना ने समय पड़ने पर उपयोगी पारियां खेली हैं। गेंदबाजी में उसे इशांत शर्मा और प्रवीण कुमार से अच्छी शुरुआत मिल रही है लेकिन हरभजन सिंह का आउट ऑफ फार्म होना चिंता का विषय है।भज्जी ने बल्ले से जलवा जरूर दिखाया है लेकिन गेंद से उनका प्रदर्शन निराशाजनक रहा है। यह टेस्ट भज्जी को 400 विकेटों तक ले जाएगा, जिसके लिए उन्हें दो विकेटों की जरूरत है। जाहिर तौर पर भज्जी कैरेबियाई दौरे को यादगार बनाते हुए भारत के तीसरे सबसे सफल टेस्ट गेंदबाज और दूसरे सबसे सफल स्पिनर बनाना चाहेंगे।  इंग्लैंड के साथ इसी महीने से होने वाली टेस्ट श्रृंखला से पहले खुद को मांजने का भारतीय खिलाड़ियों के पास अच्छा मौका है क्योंकि आने वाली श्रृंखला बहुत अहम है। यह मुकुंद और प्रवीण जैसे उन खिलाड़ियों के लिए ज्यादा अहम है, जिन्होने कैरेबियाई दौरे में अपनी चमक दिखाते हुए इंग्लैंड दौरे के लिए टेस्ट टीम में जगह बनाई है।  रोचक बात यह है कि चीन सरकार ने वर्ष 2007 में इस स्टेडियम का निर्माण किया था। चीन सरकार ने डोमिनिका गणराज्य की सरकार के साथ आपसी सहयोग की संधि के तहत इस स्टेडियम का निर्माण किया था, जिसे बनाने के लिए 1.7 करोड़ डॉलर खर्च हुए थे।   यह स्टेडियम इस छोटे से द्वीपीय देश के लिए राष्ट्रीय स्टेडियम का दर्जा रखता है। क्रिकेट डोमिनिका गणराज्य का सबसे लोकप्रिय खेल है और इसी कारण विंडसर पार्क मैदान पर आमतौर पर क्रिकेट मैच ही खेले जाते हैं।   इस स्टेडियम की क्षमता 12,000 है और यह अत्याधुनिक सुविधाओं से लैस है। इसका निर्माण डोमिनिका गणराज्य और चीन सरकार के बीच हुए कूटनीतिक समझौते की पहली वर्षगांठ पर 23 मार्च 2005 के दिन शुरू हुआ था।